|  |
| --- |
|  |
| **REPUBLIKA HRVATSKA** |
| **KRAPINSKO – ZAGORSKA ŽUPANIJA** |
| **GRAD PREGRADA** |
| **GRADSKO VIJEĆE** |

KLASA: 320-03/24-01/01

URBROJ: 2140-5-01-24-03

Pregrada, 24. siječnja 2024.

Temeljem članka 36. Zakona o poljoprivredi („Narodne novine“ broj 118/18, 42/20, 127/20, 52/21 i 152/22), članka 7. Pravilnika o državnim potporama sektoru poljoprivrede i ruralnom razvoju („Narodne novine“ br. 7/2021) te članka 32. Statuta Grada Pregrade („Službeni glasnik Krapinsko–zagorske županije“ br. 06/13, 17/13, 7/18, 16/18-pročišćeni tekst, 5/20, 8/21, 38/22 i 40/23), Gradsko vijeće Grada Pregrade na 18. sjednici održanoj dana 24.01.2024. godine, donosi

**PROGRAM POTPORE POLJOPRIVREDI NA PODRUČJU GRADA PREGRADE**

**ZA 2024. GODINU**

**I. OPĆE ODREDBE**

Članak 1.

Programom potpore poljoprivredi Grada Pregrade za 2024. godinu (u daljnjem tekstu: Program) utvrđuju se aktivnosti u poljoprivredi za koje će Grad Pregrada u 2024. godini dodjeljivati potpore male vrijednosti te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Grada Pregrade.

Članak 2.

Potpore iz članka 1. ovog Programa dodjeljivati će se kako slijedi:

Sukladno Uredbi br. 1408/2013 dodjeljuju se potpore za razvoj stočarstva, peradarstva i potpore za promotivne mjere u korist poljoprivrednih proizvoda.

Potpore male vrijednosti dodjeljuju se sukladno pravilima Europske unije o pružanju državne potpore poljoprivredi i ruralnom razvoju propisanom Uredbom Komisije (EU) br. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potporu *de minimis* u poljoprivrednom sektoru (SL L 352, 24. prosinac 2013.) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (SL L 51 I, 22. veljače 2019.) (dalje u tekstu: Uredba 1408/2013).

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima na izvoz, odnosno potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013 „poljoprivredni proizvod“ znači proizvod iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća EU broj 1379/2013.

Ostale potpore koje se dodjeljuju po ovom Programu iz članka 1. dodjeljuju se sukladno pravilima EU o pružanju državne potpore propisanim Uredbom Komisije (EU) br. 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (SL L 2023/2831, 15. Prosinac 2023.) i Uredbom Komisije (EU) 2023/2831.

Sukladno članku 1. Uredbe 2023/2831 primjenjuje se na potpore koje se dodjeljuju poduzetnicima u svim sektorima, osim na:

a) potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture,

b) potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište,

c) potpore koje se dodjeljuju poduzetnicima u primarnoj proizvodnji poljoprivrednih proizvoda,

d) potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:

i. ako se iznos potpore utvrđuje na temelju cijene ili količine tih proizvoda koji su kupljeni od primarnih proizvođača ili koje dotični poduzetnici stavljaju na tržište,

ii. ako su potpore uvjetovane njihovim djelomičnim ili potpunim prenošenjem na primarne proizvođače,

e) potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza,

f) potpore koje se uvjetuju upotrebom domaćih proizvoda ili usluga umjesto uvoznih.

Sukladno članku 2. Uredbe 1408/2013 i Uredbe 2023/2831 pod pojmom jedan poduzetnik, obuhvaćena su sva poduzeća koja su barem u jednom od sljedećih odnosa jedan prema drugom:

a) jedno poduzeće ima većinu glasačkih prava dioničara ili članova u drugom poduzeću,

b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,

c) jedno poduzeće ima pravo na ostvarivanje vladajućeg utjecaja nad drugim poduzećem na temelju ugovora sklopljenog s tim poduzećem ili na temelju odredbe njegova osnivačkog akta ili statuta,

d) jedno poduzeće, koje je dioničar ili član u drugom poduzeće, samo kontrolira većinu glasačkih prava dioničara ili glasačkih prava članova u tom poduzeću u dogovoru s drugim dioničarima ili članovima tog poduzeća..

Poduzeća koja su u bilo kojem odnosu iz točaka od (a) do (d) preko jednog ili više drugih poduzeća također se smatraju jednim poduzetnikom.

Članak 3.

Korisnici mjera iz ovoga Programa mogu biti poljoprivredna gospodarstva upisana u Upisnik poljoprivrednih gospodarstava koja imaju proizvodne kapacitete na području grada Pregrade, a koji zadovoljavaju kriterije propisane za pojedine aktivnosti. Korisnici mjere 2.b) moraju imaju sjedište na području grada Pregrade.

Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, samoopskrbna poljoprivredna gospodarstva, obrte, trgovačka društva i zadruge registrirane za obavljanje poljoprivredne djelatnosti.

Članak 4.

**II. MJERE POTPORE**

Potporom su obuhvaćeni troškovi za:

1. podizanje višegodišnjih nasada

a) subvencioniranje nabave sadnica za jezgričavo voće (jabuka, kruška, dunja),

b) subvencioniranje nabave sadnica za koštićavo voće (marelica, šljiva, trešnja, breskva i sl),

c) subvencioniranje nabave sadnica za lupinasto voće (orah, lješnjak, kesten),

d) subvencioniranje nabave sadnica za bobičasto voće (malina, kupina, ribizl, borovnica),

e) subvencioniranje nabave sadnica za ostalo voće (osim agruma),

f) subvencioniranje nabave loznih cijepova za proizvodnju kvalitetnih (sa ZOI) i ostala vina (bez ZOI).

2. razvoj pčelarstva

a) subvencioniranje nabave sadnica za podizanje višegodišnjih nasada medonosnog bilja,

b) potpora za držanje pčelinjih zajednica.

3. kupnja opreme

a) kupnja nove poljoprivredne mehanizacije, strojeva i opreme za pripremu i preradu poljoprivrednih proizvoda (aparati za hlađenje, preše, čistači ljuski za voće, gulilice, pasterizatori, aparati za kuhanje pekmeza (sukladno Uredbi 2023/2831), aparat za skidanje poklopaca sa poklopljenog pčelinjeg saća, pakirke, muljače i sl.).

4.razvoj stočarstva

a) subvencioniranje umjetnog osjemenjivanja krava plotkinja i krmača/nazimica,

b) subvencioniranje nabave rasplodnog stada u govedarstvu,

c) subvencioniranje nabave rasplodnog stada u svinjogojstvu,

d) subvencioniranje nabave rasplodnog stada u ovčarstvu i kozarstvu.

5. razvoj peradarstva

a) subvencioniranje nabave kokoši nesilica,

b) subvencioniranje nabave purana.

6. potpore za promotivne mjere u korist poljoprivrednih proizvoda

a) troškovi promocije i plasmana proizvoda - Uredba 2023/2831

b) troškovi usluge izrade projektne dokumentacije i poslovnih planova - Uredba 2023/2831 i Uredba 1408/2013

Intenzitet potpore je do 50% iznosa prihvatljivih troškova, a najviše do 700,00 EUR, po mjeri za aktivnosti iz točke 1., 2.a, 3., 4., 5. i 6. ovog članka, po korisniku.

Potpora za aktivnost iz točke 2.b, ovog članka, odobrit će se podnositelju zahtjeva u visini od 2,65 eura po jednoj pčelinjoj zajednici za troškove nabavke hrane, lijekova, opreme za pčele i sl.

Članak 5.

Sredstva za provedu ovog Programa planiraju se u Proračunu Grada Pregrade za 2024. godinu u ukupnom iznosu od 15.000,00 EUR.

**III. PODNOŠENJE ZAHTJEVA I POTREBNA DOKUMENTACIJA**

Članak 6.

Grad Pregrada na svojoj web stranici i oglasnoj ploči objavljuje javni poziv za podnošenje zahtjeva potpora po Mjerama iz ovog Programa u kojem će se definirati potrebna dokumentacija i način podnošenja zahtjeva.

Zahtjevi za dodjelu potpora podnose se Upravnom odjelu za financije i gospodarstvo Grada Pregrade do utroška planiranih sredstava za proračunsku godinu, a najkasnije do 30. studenog tekuće godine.

Dopuštenost potpore sukladno ovom Programu ocjenjuje Povjerenstvo koje osniva Gradonačelnik Grada Pregrade.

Na osnovu provedenog javnog poziva i ocjene dopuštenosti iz stavka 3. ovog članka Gradonačelnik Grada Pregrade na prijedlog Povjerenstva iz stavka 3. ovog članka, dodjeljuje potporu sukladno ovom Programu.

Pravo na dodjelu potpore iz ovog Programa ne mogu ostvariti oni koji imaju dugovanja prema Gradu Pregradi.

Potporu može koristiti samo jedan član poljoprivrednog gospodarstva, a visina potpore koja se može dodijeliti po korisniku, po svim mjerama, najviše iznosi do 1.400,00 EUR godišnje.

Prihvatljivi su troškovi koji su nastali u 2024. godini.

Članak 7.

U postupku ocjene prijave, Upravni odjel za financije i gospodarstvo Grada Pregrade utvrđuje da li su za dodjelu potpore ispunjeni svi uvjeti propisani javnim pozivom, po potrebi obavlja terensku provjeru, daje prijedlog gradonačelniku, a odluka gradonačelnika ili ugovor o dodjeli potpore dostavlja se korisniku prijave.

Članak 8.

Sukladno članku 3. Uredbe 1408/2013, ukupan iznos potpora male vrijednosti koji se po državi članici dodjeljuje jednom poduzetniku ne smije prelaziti 20.000 EUR tijekom bilo kojeg razdoblja od tri fiskalne godine.

Sukladno članku 3. Uredbe 2023/2831, ukupan iznos potpora male vrijednosti koji je dodijeljen jednom poduzetniku ne smije prijeći iznos 300.000 EUR tijekom razdoblja od tri fiskalne godine.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora.

Davatelj potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013 i ili Uredbi 2023/2831.

Korisnik potpore dužan je dodijeljena sredstva isključivo koristi za odobrenu namjenu i aktivno se baviti poljoprivrednom proizvodnjom najmanje 2 godine nakon isplate potpore te omogućiti davatelju potpore kontrolu odnosno nadzor namjenskog utroška dobivene potpore s ciljem poštovanja načela transparentnosti trošenja proračunskog novca.

**IV. ZAVRŠNE ODREDBE**

Članak 9.

Ovaj Program primjenjuje se za 2024. proračunsku godinu, po pribavljenoj suglasnosti Ministarstva poljoprivrede, a objavljuje se u "Službenom glasniku Krapinsko–zagorske županije".

PREDSJEDNICA   
GRADSKOG VIJEĆA

Vesna Petek